b'\n_START_ARTICLE_\nPresidentvalget i USA 2016\n_START_SECTION_\nUtgangspunkt\n_START_PARAGRAPH_\nDen sittende presidenten Barack Obama kunne i henhold til det 22. tillegget til USAs grunnlov ikke stille til gjenvalg da han har sittet to perioder. Det demokratiske partiet m\xc3\xa5tte derfor utpeke en ny kandidat. _NEWLINE_B\xc3\xa5de demokratene og republikanerne utpekte sine kandidater p\xc3\xa5 landsm\xc3\xb8ter sommeren 2016, etter en serie med prim\xc3\xa6rvalg og caucus i delstatene. De f\xc3\xb8rste caucusene ble avholdt i Iowa 1. og 2. februar 2016 for henholdsvis Det demokratiske parti og Det republikanske parti. Republikanernes landsm\xc3\xb8te ble holdt i Cleveland 18.\xe2\x80\x9321. juli og valgte Donald Trump som sin kandidat. Demokratenes landsm\xc3\xb8te ble holdt i Philadelphia 25.\xe2\x80\x9328. juli, og her ble Hillary Clinton valgt som presidentkandidat.\n_START_SECTION_\nValgbarhet\n_START_PARAGRAPH_\nArtikkel 2 i USAs grunnlov sl\xc3\xa5r fast at for \xc3\xa5 v\xc3\xa6re valgbar, m\xc3\xa5 en v\xc3\xa6re s\xc3\xa5kalt natural-born citizen (\xc2\xabf\xc3\xb8dt statsborger\xc2\xbb), uten at dette begrepet er definert i loven. Dette er fortolket til \xc3\xa5 bety at en ikke kan ha blitt naturalisert etter \xc3\xa5 ha hatt et annet statsborgerskap tidligere. Videre m\xc3\xa5 en v\xc3\xa6re minimum 35 \xc3\xa5r gammel og ha bodd i USA i minst 14 \xc3\xa5r.'